open-index/open-wikipedia-markdown huggingface dataset:
অপসংকেত (ইলেকট্রন বিজ্ঞান)

[থাম্ব|[গোলাপী অপসংকেত|গোলাপী অপসংকেতে ভোল্টেজের দৈব ওঠানামা]]
ইলেকট্রন বিজ্ঞানে **অপসংকেত** বলতে কোনও বৈদ্যুতিক সংকেতের ভেতরে অবাঞ্ছিত গোলযোগকে বোঝায়। ইলেকট্রনীয় কলকৌশলগুলি দ্বারা উৎপাদিত অপসংকেতগুলি বহু বিভিন্ন ধরনের হতে পারে, কেননা এগুলি একাধিক ভিন্ন ভিন্ন ক্রিয়ার প্রভাবে ঘটে থাকে। অপসংকেত পদার্থবিজ্ঞানের স্বাভাবিক একটি ধারণা এবং বিশেষত তাপগতিবিজ্ঞানের কেন্দ্রীয় একটি ধারণা। বৈদ্যুতিক রোধবিশিষ্ট যেকোনও পরিবাহী পদার্থ স্বাভাবিকভাবেই তাপীয় অপসংকেত উৎপাদন করবে। কেবলমাত্রা হিমজননের মাধ্যমে তাপীয় অপসংকেত সম্পূর্ণ দূর করা সম্ভব, তবে এর পরেও স্বাভাবিকভাবেই কোয়ান্টামীয় অপসংকেত অবশিষ্ট রয়ে যাবে। ইলেকট্রনীয় অপসংকেত সংকেত প্রক্রিয়াজাতকরণে পর্যবেক্ষণকৃত অপসংকেতের একটি সাধারণ উপাংশ। টেলিযোগাযোগ ব্যবস্থাগুলিতে অপসংকেত হল যোগাযোগ প্রণালীর ভেতরে উপকারী তথ্য সংকেতের মধ্যে কোনও ত্রুটি বা অবাঞ্ছিত দৈব গোলযোগ। এই অপসংকেত হল প্রাকৃতিক বা কদাচিৎ মানবনির্মিত উৎস থেকে আগত অবাঞ্ছিত বা গোলযোগ সৃষ্টিকারী শক্তির যোগফল। তবে অপসংকেতকে সাধারণত বিঘ্নতা থেকে পৃথক গণ্য করা হয়। বিঘ্নতা হল আড়কথন (ক্রসটক), ইচ্ছাকৃত বেতারসংকেত প্রেরণে বাধাসৃষ্টি (রেডিও জ্যামিং) কিংবা নির্দিষ্ট সম্প্রচারযন্ত্র থেকে আগত অন্য কোনও অবাঞ্ছিত তড়িৎচুম্বকীয় বিঘ্নতা। তাই সংকেত-অপসংকেত অনুপাত ছাড়াও সংকেত-বিঘ্নতা অনুপাত এবং সংকেত বনাম অপসংকেত ও বিঘ্নতা অনুপাত নামক রাশিগুলির ব্যবহার বিদ্যমান। অধিকন্তু অপসংকেত ও বিকৃতির মধ্যেও পার্থক্য করা হয়। বিকৃতি হল যোগাযোগ যন্ত্রপাতির দ্বারা সংকেতের তরঙ্গরূপের অবাঞ্ছিত প্রণালীবদ্ধ পরিবর্তন সাধন। এ কারণে সংকেত বনাম অপসংকেত ও বিকৃতি অনুপাত এবং সম্পূর্ণ সমমেল বিকৃতি ও অপসংকেত রাশিগুলির ব্যবহার বিদ্যমান। যদিও অপসংকেত সাধারণত অবাঞ্ছিত হয়ে থাকে, তথাপিও এটি কিছু কিছু প্রযুক্তিতে উপকারী ভূমিকা পালন করতে পারে, যেমন দৈব সংখ্যা উৎপাদন এবং ঐচ্ছিক অপসংকেত (ডিদার) প্রযুক্তি।

## তথ্যসূত্র

## পরিভাষা (বাংলা থেকে ইংরেজি)
* আড়কথন - crosstalk
* ইলেকট্রন বিজ্ঞান - electronics
* ইলেকট্রনীয় অপসংকেত - electronic noise
* ইলেকট্রনীয় কলকৌশল - electronic device
* ঐচ্ছিক অপসংকেত - dither
* কোয়ান্টামীয় অপসংকেত - quantum noise
* গোলাপী অপসংকেত - pink noise
* তড়িৎচুম্বকীয় বিঘ্নতা - electromagnetic interference
* দৈব গোলযোগ - random disturbance
* দৈব সংখ্যা উৎপাদন - random number generation
* বিকৃতি - distortion
* বিঘ্নতা - interference
* বেতারসংকেত প্রেরণে বাধাসৃষ্টি -radio jamming
* বৈদ্যুতিক সংকেত - electrical signal
* যোগাযোগ যন্ত্রপাতি - communication equipment
* সংকেত প্রক্রিয়াজাতকরণ - signal processing
* সংকেত বনাম অপসংকেত ও বিকৃতি অনুপাত - signal-to-noise and distortion ratio
* সংকেত বনাম অপসংকেত ও বিঘ্নতা অনুপাত - signal-noise plus interference ratio
* সংকেত-অপসংকেত অনুপাত - signal-noise ratio
* সংকেতের তরঙ্গরূপ - signal waveform
* সম্পূর্ণ সমমেল বিকৃতি ও অপসংকেত - total harmonic distortion plus noise
* সম্প্রচারযন্ত্র - transmitter


বিষয়শ্রেণী:বৈদ্যুতিক বৈশিষ্ট্য
সংপিয়ন

***সংপিয়ন*** ( 송편 , 松䭏) চালের গুঁড়া দিয়ে তৈরি একটি ঐতিহ্যবাহী কোরিয়ান চালের কেক বা রাইসকেক। এর আকৃতি অর্ধ চাঁদের মতো হয় এবং এটি সাধারনত কোরিয়ান ছুটির দিনে তৈরি করা হয়। সংপিয়ন হল কোরিয়ান রাইসকেক *টেটোক* -এর একটি প্রকার হিসাবে চিহ্নিত। এটি একটি ছোট আকারের রাইসকেক এবং এর ভেতরে ভরাট করতে বিভিন্ন ধরনের পুর ব্যবহার করা হয়। স্থানীয় উৎপাদিত লাল শিমের পেস্ট, হাল্কা ভাজা করা তিলের বীজ এবং চেস্টনাট পুর হিসাবে ব্যবহার হয়। কোরিয়ায় শরৎ ঋতু হল ফসলের উৎসব চুসেওক -এর সময়। এই উৎসবে কোরিয়ার প্রত্যেক বাড়িতে প্রতিটি পরিবারের দ্বারা এই সংপিয়ন প্রস্তুত করা হয়। এটি ঐতিহ্যবাহী কোরিয়ান সংস্কৃতির একটি জনপ্রিয় প্রতীক। সংপিয়নের কথা প্রথম উল্লেখ করা হয়েছিল গোরিও যুগে।

## বর্ণনা
সংপিয়ন হল অর্ধ-চাঁদের আকৃতির রাইসকেক যার ভেতর সাধারণত মিষ্টি বা আধা-মিষ্টি খাদ্য উপাদান দিয়ে ভরাট করা হয়। সয়াবিন, কাউপিস, চেস্টনাট, জুজুবস (স্থানীয় খাদ্য উপাদান), খেজুর, লাল মটরশুটি, তিলের বীজ বা মধু ইত্যাদি উপাদান পুর হিসাবে ব্যবহার হয়। সংপিয়ন রান্না করতে সূঁচালো পাইনপাতা ব্যবহার হয়। খাবারের মূল উপদানগুলি একাধিক সূঁচালো পাইনপাতা দিয়ে প্রস্তুত একটি স্তরের উপর রাখা হয় এবং তারপর সেই পাইনপাতা সহ খাদ্য উপাদানগুলি আগুনের আঁচে ভাপানো হয় যার ফলে তার মধ্যে একটি স্বতন্ত্র স্বাদ যুক্ত হয়। সংপিয়নের মধ্যে তাজা পাইন গাছের সুগন্ধি মিশ্রিত থাকে। সাধারণত সাদা, সবুজ, লাল  এবং হলুদ রং -এর সংপিয়ন দেখা যায়। সংপিয়ন সাধারণত কোরিয়ান ছুটির দিনে বানানো হয়। বিশেষত চুসেওক উৎসবে এই খাবার বানানো হয় এবং পরিবার, বন্ধুবান্ধব ও প্রতিবেশীদের মধ্যে তা বিনিময় করা হয়। এই বিশেষ উপলক্ষ্যে এটি মদের সাথেও উপভোগ করা হয়। পাইনের সূঁচালো পাতার ব্যবহার থেকে সংপিয়ন নামটি এসেছে। সং কথার অর্থ হল পাইন গাছ। এইভাবে, সংপিয়ন কথার অনুবাদ করলে তার মানে হয় *পাইন কেক*।

## প্রস্তুতি
সংপিয়ন প্রস্তুত করার জন্য প্রথমে চালের আটা লবণ এবং গরম জল দিয়ে মাখতে হবে যতক্ষন না সেটি এক মসৃন মণ্ডে পরিণত হয়। তারপর তা থেকে ছোট ছোট টুকরো কেটে হাতের সাহায্যে বলের মতো লেচি বানানো হয় এবং তারপর বুড়ো আঙ্গুলের মাথা ব্যবহার করে সেই লেচির মধ্যিখানে গর্ত করতে হয়। এবার পছন্দমতো পুর দিয়ে ফাঁপা অংশটি ভরে দিতে হয় এবং তারপরে ফাঁপা অংশটি বন্ধ করে হাতের সাহায্যে গোল আকৃতি দেওয়া হয়। তারপর একাধিক সূঁচালো পাইনের পাতা দিয়ে একটি স্তর প্রস্তুত করা হয় যার উপরে এই প্রস্তুত লেচিটি প্রায় ২০-৩০ মিনিটের জন্য ভাপানো হয় এবং তারপরে তাদের গঠন বজায় রাখার জন্য ঠান্ডা জলে ধুয়ে ফেলা হয়। এরপর রাইসকেকগুলো শুকনো করার পর সাধারণত তার উপর তিলের তেল মাখানো হয়। 

সূঁচালো পাইনের পাতার উপর চালের কেকগুলিকে ভাপানো হয়, যা তাদের একটি অনন্য স্বাদযুক্ত করে এবং ভাপানোর সময় চালের দানাগুলিকে একত্রে আটকে থাকতে সহায়তা করে। পাইন গাছগুলিও প্রচুর পরিমাণে ফাইটোনসাইড উৎপাদন করে যা কার্যকরভাবে জীবাণুকে মেরে ফেলে এবং টেরপেন উপাদানের উপস্থিতি খাবার নষ্ট হওয়ার বিপদ এড়াতে সহায়তা করে।

ডোঙ্গুই বোগাম (동의보감, 東醫寶鑑) -এর সবচেয়ে সুপরিচিত জোসেন চিকিৎসা বই অনুসারে, পাইনের সূঁচালো পাতার ব্যবহার খাবারে অনেক উপকারি ঔষধি গুনাগুন যুক্ত করতে সহায়তা করে।

## তথ্যসূত্র

বিষয়শ্রেণী:ভাপায়িত খাবার
বিষয়শ্রেণী:শরৎ
বিষয়শ্রেণী:কোরীয় রন্ধনশৈলী
বিষয়শ্রেণী:উদ্ধৃতি শৈলী কোরীয় ভাষার লিপি ব্যবহার করছে (ko)
দোংচিমি

**দোংচিমি** হল এক ধরনের কিমচি যা কোরিয়ান রন্ধনপ্রণালীর অন্তর্গত। কোরিয়ান মূলা, নাপা বাঁধাকপি, পেয়াজকলি, সবুজ আচার মরিচ, আদা, কোরিয়ান নাশপাতি এবং জলযুক্ত ব্রাইনের সমন্বয়ে এই দোংচিমি তৈরি করা হয়। দং কথার আক্ষরিক অর্থ হল শীত এবং *চিমি*  হল কিমচির একটি প্রাচীন পরিভাষা। এর থেকে বোঝা যায় যে এই কিমচি ঐতিহ্যগতভাবে শীতের মরসুমে খাওয়া হয়। 

দোংচিমি অন্যান্য জাতের কিমচির মতোই গাঁজন পদ্ধতিতে তৈরি করা হয়, তবে এই কিমচি তৈরি হতে অপেক্ষাকৃত কম সময় লাগে (২-৩ দিন)। বছরের যেকোনো সময় এটি তৈরি করা গেলেও সাধারণত *গিমজং* মরসুমে (শীত ঋতু) দোংচিমি তৈরি করার রীতি আছে। উত্তর কোরিয়ার হামগিয়ং-ডো এবং পিয়ংগান-ডো অঞ্চল নিয়ে গঠিত স্থান সমূহ তাদের দোংচিমির জন্য বিশেষভাবে বিখ্যাত। 

জলীয় দোংচিমি *দোংচিমি গুকসু* (*দোংচিমি* দিয়ে তৈরি ঠান্ডা নুডল স্যুপ) এবং *নাংমিওন*(স্থানীয় খাবার) তৈরির জন্য স্যুপ হিসাবে ব্যবহৃত হয়। এর সমৃদ্ধ স্বাদের জন্য এটি *তেওক* বা ভাপা মিষ্টি আলুর সাথে পরিবেশন করা হয়।

## উপাদান
দোংচিমির সবচেয়ে গুরুত্বপূর্ণ উপাদান হল মূলা। এতে সবুজ বা লাল লংকা যোগ করা যেতে পারে কিন্তু তার সবসময় প্রয়োজন হয় না। সরিষা গাছের পাতা, রসুন, আদা ইত্যাদি অন্যান্য লবণাক্ত উপাদান সংযোগ করে এটি তৈরি করা যেতে পারে।

## প্রকারভেদ

### বেচু দোংচিমি (বাঁধাকপির দোংচিমি 배추동치미)

মূলা এবং নাপা বাঁধাকপির ভেতর বিভিন্ন সুস্বাদু ও মশলাদার খাদ্য উপাদান, যেমন, কোরিয়ান চিভস (পেঁয়াজকলি), লাল মরিচ, রসুন, আদা ইত্যাদি দিয়ে ভরাট করা হয়। তারপর গাঁজন করার আগে গভীর গন্ধযুক্ত করার জন্য এর সাথে *কেল্প স্টক*(সুগন্ধী হাল্কা জলীয় মিশ্রণ) যোগ করা হয়।

### দেনামু দোংচিমি (বাঁশ দোংচিমি, 대나무동치미)

বাঁশের পাতা এই দোংচিমির একটি প্রধান উপাদান যা দোংচিমিকে একটি খাস্তা এবং মুখরোচক স্বাদ দেয়। কম সোডিয়াম থাকার কারণে এই দোংচিমির অন্যান্য জাতের তুলনায় গাঁজন প্রক্রিয়া সম্পূর্ণ হতে বেশি সময় লাগে। তবে এটি অনেক বেশি সময় ধরে সংরক্ষণ করা যায়। এটি দক্ষিণ জিওল্লা প্রদেশের একটি স্থানীয় বিশেষত্ব।

### গুংজং দোংচিমি (রাজকীয় দোংচিমি, 궁중 동치미)

এর প্রধান উপাদান ছোট মূলা, ইউজা(স্থানীয় খাদ্য উপাদান) ও ডালিম। সুগন্ধের জন্য এই তেদোংচিমি কোরিয়ান নাশপাতি যোগ করা হয়। 

অঞ্চল এবং ব্যক্তিগত স্বাদের উপর নির্ভর করে দোংচিমির আরও অনেক বৈচিত্র্য রয়েছে।

## তথ্যসূত্র

বিষয়শ্রেণী:কোরীয় রন্ধনশৈলী
বিষয়শ্রেণী:বাঁধাকপির স্যুপ
ডালিমা ছিব্বার

**ডালিমা ছিব্বার** (জন্ম ৩০শে আগস্ট ১৯৯৭) হলেন একজন ভারতীয় পেশাদার মহিলা ফুটবলার, যিনি ম্যানিটোবা বাইসনস এবং ভারত জাতীয় মহিলা ফুটবল দল এর হয়ে একজন রক্ষণভাগের খেলোয়াড় হিসেবে খেলেন।

## প্রাথমিক জীবন
ডালিমা একটি ফুটবল-প্রেমী পরিবারে জন্মগ্রহণ করেছিলেন, তাঁর বাবা এবং মা দুজনেই ছিলেন ফুটবল খেলোয়াড়। তাঁর বাবা পেশাদার খেলোয়াড় ছিলেন, একইভাবে তাঁর বোন এবং ভাইও ছিলেন পেশাদার খেলোয়াড়। তিনি ৭ বছর বয়সে তাঁর বাবা ওম চিব্বরের ফুটবল একাডেমি *ইভস সকার ক্লাবে* যোগ দেন এবং শেষ পর্যন্ত ভারতীয় মহিলা যুব দলের হয়ে খেলতে যান। তিনি ২০২২ সালের নভেম্বরে দিল্লি বিশ্ববিদ্যালয়ের জেসাস অ্যান্ড মেরি কলেজ থেকে স্নাতক সম্পন্ন করেন। তিনি ম্যানিটোবা বিশ্ববিদ্যাল থেকে স্পোর্টস সাইকোলজিতে নিজের স্নাতকোত্তর সম্পন্ন করছেন, সেখানে তিনি ম্যানিটোবা বাইসনসের মহিলা ফুটবল দলেরও একজন সদস্য।

## ক্লাব জীবন
ডালিমা ২০১৭ - ১৭ ইন্ডিয়ান উইমেনস লিগ মরশুমে এফসি পুনে সিটির হয়ে খেলেন এবং তারপর ২০১৭ - ১৮ ইন্ডিয়ান উইমেনস লিগের মরশুমে ইন্ডিয়া রাশ এসসি-তে চলে যান। ইন্ডিয়ান উইমেনস লিগের ২০১৯ - ২০ মরশুমের জন্য তিনি ২০১৯ সালের ৩১শে মার্চ গোকুলম কেরালা এফসি-তে যোগদান করেছিলেন।

২০১৯ সালের ১৪ই আগস্ট তারিখে, কানাডিয়ান ওয়েস্ট ইউনিভার্সিটি প্রিমিয়ার ডিভিশনের ম্যানিটোবা বাইসনস ক্লাব ঘোষণা করে যে ডালিমা তাদের ক্লাবে যোগ দেবেন। গোকুলম কেরালার সাথে দুই বছরের দীর্ঘ খেলোয়াড় জীবন এবং অভিজ্ঞতার পর, ডালিমা ২০২২ সালের আগস্টে কানাডিয়ান সাইড ম্যানিটোবা বাইসনসে ফিরে আসেন।

## আন্তর্জাতিক ক্রীড়া জীবন
মালদ্বীপের বিরুদ্ধে ২০১৬ দক্ষিণ এশিয়ান গেমসে ডালিমার আন্তর্জাতিক অভিষেক হয়। এরপর তিনি জাতীয় দলে নিয়মিত সুযোগ পেতে থাকেন। ২০১৯ সালের ২০শে মার্চ বাংলাদেশের বিরুদ্ধে ২০১৯ সাফ মহিলা চ্যাম্পিয়নশিপে তিনি তাঁর প্রথম গোল করেন। তাঁর দ্বিতীয় গোলটি নেপালের বিপক্ষে আসে, সাফ চ্যাম্পিয়নশিপের ফাইনালে ৪০ ইয়ার্ডের লম্বা ফ্রিকিক থেকে। ২০১৯ সাফ মহিলা চ্যাম্পিয়নশিপে তাঁর দুর্দান্ত প্রদর্শনের জন্য তাঁকে টুর্নামেন্টের সবচেয়ে মূল্যবান খেলোয়াড়ের পুরস্কার দেওয়া হয়েছিল।

## আন্তর্জাতিক গোল

## সম্মান
**ভারত**

* সাফ মহিলা চ্যাম্পিয়নশিপ : ২০১৬, ২০১৯
* দক্ষিণ এশীয় গেমসের স্বর্ণপদক: ২০১৬

**গোকুলম কেরালা**

* ভারতীয় মহিলা লিগ : ২০২১-২২
* এএফসি মহিলা ক্লাব চ্যাম্পিয়নশিপ : তৃতীয় স্থান ২০২১

**স্বতন্ত্র**

* ২০১৯ সাফ মহিলা চ্যাম্পিয়নশিপের সবচেয়ে মূল্যবান খেলোয়াড়

## আরও দেখুন

* বিদেশী লিগে ভারতীয় ফুটবল খেলোয়াড়দের তালিকা

## তথ্যসূত্র

## বহিঃসংযোগ

* অল ইন্ডিয়া ফুটবল ফেডারেশনে ডালিমা ছিব্বার
* 

বিষয়শ্রেণী:দিল্লি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় মহিলা লিগের খেলোয়াড়
বিষয়শ্রেণী:দক্ষিণ এশীয় গেমসে ফুটবলে পদক বিজয়ী
বিষয়শ্রেণী:দক্ষিণ এশীয় গেমসে স্বর্ণপদক বিজয়ী ভারতীয়
বিষয়শ্রেণী:নারী ফুটবল রক্ষণভাগের খেলোয়াড়
বিষয়শ্রেণী:ভারতের আন্তর্জাতিক নারী ফুটবলার
বিষয়শ্রেণী:ভারতীয় নারী ফুটবলার
বিষয়শ্রেণী:১৯৯৭-এ জন্ম
বিষয়শ্রেণী:জীবিত ব্যক্তি
বিষয়শ্রেণী:দিল্লির ফুটবলার
বিষয়শ্রেণী:২০২২ এশিয়ান গেমসের ফুটবলার
বিষয়শ্রেণী:এশিয়ান গেমসে ভারতের প্রতিযোগী
বিষয়শ্রেণী:২১শ শতাব্দীর ভারতীয় নারী ক্রীড়াবিদ
সৌম্যা গুগুলথ

**সৌম্যা গুগুলথ** (জন্ম ১৮ই জুলাই ২০০১) হলেন একজন ভারতীয় মহিলা আন্তর্জাতিক ফুটবলার, যিনি ক্রোয়েশীয় ক্লাব দিনামো জাগ্রেব এবং ভারতের মহিলা জাতীয় ফুটবল দলের হয়ে মিডফিল্ডার হিসেবে খেলেন।

## ক্লাব জীবন
সৌম্যা ২০২১ সালে কেরালার গোকুলম কেরালা এফসির সাথে চুক্তি করার আগে ভারতীয় মহিলা লিগে কেনক্রেতে খেলেছেন। তিনি ২০২১ এএফসি মহিলা ক্লাব চ্যাম্পিয়নশিপেও অংশগ্রহণ করেছিলেন, যেখানে তাঁরা তৃতীয় স্থান অর্জন করেছিলেন।

২০২২ সালের ১৩ই জুলাই, ঘোষণা করা হয়েছিল যে তাঁকে এবং জ্যোতি চৌহানকে, প্রভা হর্ভাটস্কা নোগোমেটনা লিগা যা যিনির অন্তর্গত জেডএনকে দিনামো জাগ্রেব ক্লাবের ট্রায়াল দেওয়ার জন্য আমন্ত্রণ জানানো হয়েছে। ৬ - ১১ জুন কলকাতায় অনুষ্ঠিত "স্পোর্টস এলিট ট্রায়াল"-এ, ক্লাবের সহকারী কোচ মিয়া মেদভেদোস্কি অংশ নিয়েছিলেন। সেখানে তিনি তাঁদের নির্বাচিত করেছিলেন। ১ সেপ্টেম্বর, ক্লাব তাঁকে স্বাক্ষর করিয়েছিল।

২০২৩ সালের ৫ই মার্চ, তিনি ক্রোয়েশিয়ান মহিলা ফুটবল কাপে রাউন্ড অফ ১৬ ম্যাচে জেডএনকে দিনামো জাগ্রেবের হয়ে তাঁর প্রথম গোল করেন।

## আন্তর্জাতিক ক্রীড়া জীবন
বিভিন্ন যুব আন্তর্জাতিক স্তরে ভারতের প্রতিনিধিত্ব করার পর, সৌম্যা ২০২১ সালের ৮ই এপ্রিল উজবেকিস্তানের বিপক্ষে মহিলা জাতীয় দলের হয়ে তাঁর সিনিয়র অভিষেক করেন। এই বন্ধুত্বপূর্ণ অ্যাওয়ে খেলায় ভারত ০ - ১ ফলে হেরে গিয়েছিল। ২০২২ সালের ৭ই সেপ্টেম্বর, নেপালে সাফ মহিলা চ্যাম্পিয়নশিপে, তিনি পাকিস্তানের বিরুদ্ধে তাঁদের ৩ - ০ জয়ে তাঁর প্রথম আন্তর্জাতিক গোল করেন। পরে ১০ই সেপ্টেম্বর, তিনি মালদ্বীপের বিরুদ্ধে আবার একটি গোল করেন এবং তাঁরা ৯ - ০ ব্যবধানে জয়লাভ করেন।

## আন্তর্জাতিক গোল

## সম্মান
**কেনক্রে**

* ডব্লিউআইএফএ মহিলা ফুটবল লিগ : ২০১৯-২০

**গোকুলম কেরালা**

* ভারতীয় মহিলা লিগ : ২০২১-২২
* এএফসি মহিলা ক্লাব চ্যাম্পিয়নশিপ : তৃতীয় স্থান ২০২১

## আরও দেখুন

* বিদেশী লিগে ভারতীয় ফুটবল খেলোয়াড়দের তালিকা

## তথ্যসূত্র

## বহিঃসংযোগ

* অল ইন্ডিয়া ফুটবল ফেডারেশনে সৌম্যা গুগুলথ
* 

বিষয়শ্রেণী:ভারতীয় মহিলা লিগের খেলোয়াড়
বিষয়শ্রেণী:ভারতের আন্তর্জাতিক নারী ফুটবলার
বিষয়শ্রেণী:নারী ফুটবল মধ্যমাঠের খেলোয়াড়
বিষয়শ্রেণী:ভারতীয় নারী ফুটবলার
বিষয়শ্রেণী:জীবিত ব্যক্তি
বিষয়শ্রেণী:২০০১-এ জন্ম
বিষয়শ্রেণী:তেলেঙ্গানার নারী ক্রীড়াবিদ
বিষয়শ্রেণী:২০২২ এশিয়ান গেমসের ফুটবলার
বিষয়শ্রেণী:এশিয়ান গেমসে ভারতের প্রতিযোগী
বিষয়শ্রেণী:২১শ শতাব্দীর ভারতীয় নারী ক্রীড়াবিদ
বিষয়শ্রেণী:২০২৬ এএফসি নারী এশিয়ান কাপ
বিষয়শ্রেণী:২০২৬ এএফসি নারী এশিয়ান কাপের খেলোয়াড়
অমুলিয়া কমল

**অমুলিয়া কমল** (জন্ম ১১ই জুলাই ১৯৮৪) হলেন একজন ভারতীয় ফুটবল প্রশিক্ষক এবং প্রাক্তন ফুটবলার যিনি একজন মিডফিল্ডার হিসেবে খেলেছেন।

## প্রাথমিক জীবন
১৯৮৪ সালের ১১ই জুলাই অমুলিয়া জন্মগ্রহণ করেন বেঙ্গালুরুতে, এক ফুটবল পরিবারে। তাঁর বাবা ও মায়ের নাম যথাক্রমে কমল গঙ্গাধরন ও চিত্রা গঙ্গাধরন। তাঁর বাবা কমল একজন রাজ্য পর্যায়ের ফুটবলার ছিলেন, এবং তাঁর মা চিত্রা গোলরক্ষক হিসেবে কর্ণাটকের হয়ে খেলেছেন এবং ভারতের মহিলা জাতীয় ফুটবল দলের প্রতিনিধিত্ব করেছেন, ১৯৭০ - ৮০-এর দশকে তিনি জাতীয় দলের অধিনায়কও ছিলেন।

## খেলোয়াড়ি জীবন
অমুলিয়া ২০০৮ এএফসি মহিলা এশিয়ান কাপ যোগ্যতা নির্ণায়ক খেলায় এবং ২০১২ গ্রীষ্মকালীন অলিম্পিকে ফুটবলে মহিলাদের এশিয়ান বাছাইপর্বে ভারতের প্রতিনিধিত্ব করেছিলেন। তিনি ২০১০ সালের সাফ মহিলা চ্যাম্পিয়নশিপ এবং ২০১০ দক্ষিণ এশীয় গেমসে খেলা জাতীয় বিজয়ী দলেরও অংশ ছিলেন। অমুলিয়া কর্ণাটকের একমাত্র খেলোয়াড় যিনি এই দক্ষিণ এশীয় গেমসে সোনা জয়ী ভারতীয় দলের অংশ ছিলেন। তিনি ২০১৪ এশিয়ান গেমসে দলের সদস্য ছিলেন।

তিনি ২০১০ সালে একলব্য পুরস্কার জিতেছিলেন, ক্রীড়ায় অসামান্য প্রদর্শনের জন্য কর্ণাটক সরকারের পক্ষ থেকে এই পুরস্কারটি দেওয়া হয়।

## প্রশিক্ষক জীবন
ক্রীড়া জীবন থেকে অবসর নেওয়ার পর, অমুলিয়া তাঁর বাবা ও মায়ের মতোই প্রশিক্ষণে চলে আসেন। তাঁকে ২০২২-২৩ সিনিয়র মহিলা জাতীয় ফুটবল চ্যাম্পিয়নশিপ মরশুমের জন্য কর্ণাটক মহিলা ফুটবল দলের প্রধান প্রশিক্ষক নিযুক্ত করা হয়েছিল।

## আন্তর্জাতিক গোল

## সম্মান
**ভারত**

* সাফ চ্যাম্পিয়নশিপ : ২০১০
* দক্ষিণ এশীয় গেমসের স্বর্ণপদক: ২০১০

## তথ্যসূত্র

## বহিঃসংযোগ

* অল ইন্ডিয়া ফুটবল ফেডারেশনে অমুলিয়া কামাল
* 
* ইউরোস্পোর্টে অমুলিয়া কামাল

বিষয়শ্রেণী:দক্ষিণ এশীয় গেমসে ফুটবলে পদক বিজয়ী
বিষয়শ্রেণী:দক্ষিণ এশীয় গেমসে স্বর্ণপদক বিজয়ী ভারতীয়
বিষয়শ্রেণী:নারী ফুটবল মধ্যমাঠের খেলোয়াড়
বিষয়শ্রেণী:২০১৪ এশিয়ান গেমসের ফুটবলার
বিষয়শ্রেণী:এশিয়ান গেমসে ভারতের প্রতিযোগী
বিষয়শ্রেণী:ভারতের আন্তর্জাতিক নারী ফুটবলার
বিষয়শ্রেণী:ভারতীয় নারী ফুটবলার
বিষয়শ্রেণী:কর্ণাটকের নারী ক্রীড়াবিদ
বিষয়শ্রেণী:জীবিত ব্যক্তি
বিষয়শ্রেণী:১৯৮৪-এ জন্ম
বিষয়শ্রেণী:২১শ শতাব্দীর ভারতীয় নারী ক্রীড়াবিদ
পুষ্কর মেলা

**পুষ্কর মেলা** বা **পুষ্কর উট মেলা** বা স্থানীয়ভাবে **কার্তিক মেলা** বা **পুষ্কর কা মেলা** নামেও ডাকা হয়। এটি ভারতের রাজস্থান রাজ্যের আজমের জেলার আজমির শহরের কাছে পুষ্কর শহরে অনুষ্ঠিত একটি বার্ষিক বহু-দিনের পশুসম্পদ মেলা এবং সাংস্কৃতিক উৎসব। মেলাটি হিন্দু বর্ষপঞ্জির কার্তিক মাসে শুরু হয় এবং কার্তিক পূর্ণিমায় শেষ হয়, যা সাধারণত গ্রেগরিয়ান ক্যালেন্ডারে অক্টোবরের শেষের দিকে এবং নভেম্বরের শুরুতে পড়ে। ১৯৯৮ সালে, সারা বছর ১ মিলিয়নেরও বেশি দর্শক পুষ্করে এসেছিলেন। শুধুমাত্র পুষ্কর মেলায় ২০০,০০০ এরও বেশি দর্শক আকর্ষিত হয়।

পুষ্কর মেলা ভারতের বৃহত্তম উট, ঘোড়া এবং গবাদি পশুর মেলা। পশুর ব্যবসা ছাড়াও, এই সময়টি পুষ্কর হ্রদে হিন্দুদের জন্য এটি একটি গুরুত্বপূর্ণ তীর্থযাত্রার মরসুম। শীতল মরসুম, রঙিন সাংস্কৃতিক বিষয়বস্তুর প্রাচুর্যের কারণে পুষ্কর মেলা দেশীয় এবং আন্তর্জাতিক ভ্রমণকারীদের জন্যও একটি উল্লেখযোগ্য পর্যটন আকর্ষণ হয়ে উঠেছে। সাংস্কৃতিক অনুষ্ঠান এবং প্রতিযোগিতার মধ্যে রয়েছে নাচ, নারী দল এবং পাশাপাশি পুরুষ দলের মধ্যে দড়ি টানাটানির খেলা (টাগ অফ ওয়ার), "*মটকা ফোড়*", "দীর্ঘতম গোঁফ" প্রতিযোগিতা, "বধূসজ্জা প্রতিযোগিতা", উটের দৌড়সহ আরও অনেক।

হাজার হাজার মানুষ পুষ্কর হ্রদের তীরে যায়, যেখানে মেলা হয়। পুরুষরা তাদের গবাদি পশুর ব্যবসা করে, যার মধ্যে রয়েছে উট, ঘোড়া, গরু, ভেড়া এবং ছাগল। গ্রামীণ পরিবারগুলি হস্তশিল্পের স্টলে ব্রেসলেট, জামাকাপড়, টেক্সটাইল এবং কাপড়ে পূর্ণ কেনাকাটা করে। একটি উটের দৌড় দিয়ে উৎসব শুরু হয়, এরপর সঙ্গীত, গান এবং প্রদর্শনী হয়। এই ঘটনাগুলির মধ্যে, উট কীভাবে বস্তুগুলি আনতে সক্ষম তা দেখতে পারা সবচেয়ে আকর্ষণীয় বিষয়। প্রদর্শন করার জন্য, পুরুষরা একের পর এক উটের দলে উঠে যায়।

পুষ্কর রাজস্থানের মধ্য-পূর্ব অংশে, আরাবল্লী পর্বতের পশ্চিম দিকে অবস্থিত। পুষ্কর থেকে নিকটতম প্রায় ৪০ কিমি উত্তর-পূর্বে বিমানবন্দর হল আজমিরের কিষাণগড় বিমানবন্দর। জয়পুর ভারতের সমস্ত প্রধান শহরের সাথে ভালভাবে সংযুক্ত। পুষ্কর আজমির থেকে প্রায় ১০ কিমি দূরে পুষ্কর রোড (হাইওয়ে ৫৮) এর মাধ্যমে সংযুক্ত যা আরাবল্লী রেঞ্জ পর্বতমালার উপর দিয়ে গেছে। আজমীর হল নিকটতম প্রধান রেলওয়ে স্টেশন।

## আরও দেখুন

* সিন্দুরমতি মেলা
* সোনপুর মেলা

## তথ্যসূত্র

## বহিঃসংযোগ

* rajasthantourism.gov.in/RajasthanTourism
* A Journey to Pushkar Camel Fair
* Pushkar Camel Fair Festival

বিষয়শ্রেণী:রাজস্থানের উৎসব
বিষয়শ্রেণী:ভারতের মেলা
বিষয়শ্রেণী:পুষ্কর
বিষয়শ্রেণী:পশুর মেলা
বিষয়শ্রেণী:উট
বিষয়শ্রেণী:নভেম্বরের ঘটনা
বিষয়শ্রেণী:প্রাণী উৎসব বা আচার
থেপলা

থাম্ব| দই ও আচারের সাথে থেপলা।
**থেপলা** () হল এক নরম ভারতীয় রুটিজাতীয় খাবার যা সাধারণত গুজরাটি রন্ধনশৈলীর অন্তর্গত।

এটি সাধারণত প্রাতঃরাশ হিসাবে খাওয়া হয়, বা জলখাবার হিসাবেও খাওয়া যেতে পারে। এটি পার্শ্ব‌ খাবার হিসাবে বা শেষ বিকেলে জলখাবার হিসাবেও পরিবেশন করা যেতে পারে। থেপলা গমের আটা, বেসন (বেসন), মেথি ( মেথি পাতা) এবং অন্যান্য মশলা দিয়ে তৈরি করা যেতে পারে। দই, লাল রসুনের চাটনি এবং ছুন্দো (মিষ্টি আমের আচার) এর সাথে থেপলা খাওয়া হয়। 

## প্রকার
বিভিন্ন উপাদান সহযোগে বিভিন্ন প্রকারের থেপলা রান্না করা হয়। থেপলার সাধারণ উপাদানের মধ্যে রয়েছে মেথি, মুলো এবং লাউ। থেপলা আলুমাখা, মিশ্র শাকসবজি বা রসুন দিয়েও তৈরি করা যেতে পারে। ঐতিহ্যবাহী এই খাবারের সবচেয়ে জনপ্রিয় সংস্করণ হল মেথি থেপলা। 

## চাপাতি এবং থেপলার মধ্যে পার্থক্য
চাপাতি সম্পূর্ণভাবে সাদা ময়দা (সূক্ষ্ম) দিয়ে  তৈরি করা হয়। চাপাতি একটি দৈনন্দিন খাবার, সাধারণত তেল বা ঘি ছাড়াই রান্না করা হয় এবং চাপাতি সেঁকে নেওয়ার পর তাকে খোলা শিখায় রান্না করে ফুলিয়ে তোলা হয়। চাপাতির উপরে কিছু ঘি ছড়িয়ে দেওয়া হয়। থেপলায় প্রধানত বিভিন্ন শস্য উপাদান থাকে, বিশেষত ছোলা এবং বাজরের ময়দা যোগ করে পুরো গমের আটা দিয়ে থেপলা তৈরি করা হয়। যখন দূর ভ্রমণের খাবার হিসাবে থেপলা তৈরি করা হয় তখন ময়দায় জলের পরিবর্তে দুধ, অতিরিক্ত ঘি/তেল দিয়ে একটি শক্ত ময়দার মণ্ড তৈরি করা হয়। এর ফলে বানানো থেপলা অনেকদিত ভালো থাকে।

## তথ্যসূত্র

বিষয়শ্রেণী:গুজরাতি রন্ধনশৈলী
বিষয়শ্রেণী:ভারতীয় রন্ধনশৈলী
ভাবনা (ভারতীয় দর্শন)

**ভাবনা** () একটি সংস্কৃত শব্দ, যার অর্থ "উৎপাদন করা",  "অস্তিত্বে ডাকা", এবং পালি ভাষায় অর্থ ধ্যান। ভাবনা হলো ধ্যানের কৌশল যা যোগে ব্যবহৃত হয়। ভাবনায়, অনুশীলনকারী বিশেষ বৈশিষ্ট্য (যেমন প্রেম, করুণা বা শান্তি) অর্জন বা ঐশ্বরিক হয়ে উঠার (যেমন বিশুদ্ধ আলো, শক্তি বা চেতনা) কল্পনা করে। এটি যোগ শিক্ষকদের দ্বারা অনুশীলনের শুরুতে নির্দিষ্ট অনুভূতি বা মনের ভাব সৃষ্টি করতেও ব্যবহৃত হয়।

## ভারতীয় ধর্মে
### হিন্দুধর্ম
হিন্দু সাহিত্যে, ভাবনা এমন ধারণা যা প্রায়শই দেবতাকে দায়ী করা হয়, যেমন ভগবদ্গীতায় কৃষ্ণ:

### বৌদ্ধধর্ম
বৌদ্ধধর্মে, এটি মানসিক বা আধ্যাত্মিক ব্যায়ামকে বোঝায় যার উদ্দেশ্য স্বাস্থ্যকর মানসিক অবস্থা গড়ে তোলা যা বৌদ্ধ পথের উপলব্ধি সহজতর করে।

পালি সূত্রে ভাবনা প্রায়ই যৌগিক বাক্যাংশ পাওয়া যায় যা নির্দিষ্ট অনুষদের বিকাশের ক্ষেত্রে সময়ের সাথে সাথে ব্যক্তিগত, ইচ্ছাকৃত প্রচেষ্টা নির্দেশ করে।
### জৈনধর্ম
জৈনধর্মে, ভাবনা বলতে "সঠিক ধারণা বা ধারণা" বা "উপকথার নৈতিকতা" বোঝায়।

## তথ্যসূত্র

### উৎস
* Gethin, Rupert (1998), Foundations of Buddhism (Kindle ed.), Oxford University Press.

বিষয়শ্রেণী:হিন্দু দার্শনিক ধারণা
বিষয়শ্রেণী:বৌদ্ধ দার্শনিক ধারণা
বিষয়শ্রেণী:সংস্কৃত শব্দ ও বাক্যাংশ
বিষয়শ্রেণী:বৌদ্ধ ধ্যান
মায়মল রকি

**মায়মল রকি** (জন্ম ১৯শে মে ১৯৮৪) হলেন একজন ভারতীয় ফুটবল ম্যানেজার এবং প্রাক্তন ফুটবলার। তিনি বর্তমানে ভারতীয় মহিলা অনূর্ধ্ব-২০ ফুটবল দলের প্রধান প্রশিক্ষক। এছাড়াও তিনিই ছিলেন ভারতের মহিলা জাতীয় ফুটবল দলের প্রথম প্রধান মহিলা প্রশিক্ষক।

## ক্রীড়া জীবন
মায়মল তাঁর ক্রীড়া জীবন শুরু করেন অ্যাথলেটিক্সে। এরপর তিনি ফুটবলের প্রতিও আকৃষ্ট হতে থাকেন এবং ২০০০ সালে ফুটবলের জাতীয় চ্যাম্পিয়নশিপে গোয়ার প্রতিনিধিত্ব করেন। পরের বছর, মায়মল ভারতীয় মহিলা সিনিয়র দলের হয়ে রাইট ব্যাক হিসেবে আন্তর্জাতিক অভিষেক করেন। তাঁর প্রথম আন্তর্জাতিক টুর্নামেন্ট ছিল এশিয়ান ফুটবল কনফেডারেশন উইমেনস চ্যাম্পিয়নশিপ ২০০১। এটি চাইনিজ তাইপেইতে অনুষ্ঠিত হয়েছিল। সেই সময় তাঁর বয়স ছিল ১৭ বছর। মায়মল ২০১২ সাল পর্যন্ত খেলা চালিয়ে যান।

একজন কোচ হিসেবে, মায়মলের এএফসি 'ক' প্রশিক্ষক শংসাপত্র আছে এবং এছাড়াও তিনি এআইএফএফ 'ঘ' লাইসেন্স প্রশিক্ষক কোর্সের একজন প্রশিক্ষক। ভারতীয় সিনিয়র মহিলা জাতীয় দলের প্রধান কোচ হিসেবে নিযুক্ত হওয়ার আগে, তিনি ২০১২ সাল থেকে সর্ব ভারতীয় ফুটবল ফেডারেশন থেকে জুনিয়র দলগুলির কোচিং করার দায়িত্ব পেয়েছিলেন। তারপরে তিনি সহকারী কোচ হিসাবে সিনিয়র পদে দায়িত্ব পান।

যখন মায়মল ভারতীয় দলের সাথে প্রশিক্ষক হিসেবে থাকেন না, তখন তিনি গোয়ার স্পোর্টস অথরিটির সাথে ফুটবল প্রশিক্ষক হিসেবে কাজ করেন।

ভারতীয় মহিলা দলের প্রধান প্রশিক্ষক হিসেবে তাঁর প্রথম দায়িত্ব ছিল ২০১৮ সালের সিওটিআইএফ টুর্নামেন্ট। ২০২১ সালের ১৯শে জুলাই, মায়মল ব্যক্তিগত কারণ দেখিয়ে ভারতীয় মহিলা দলের প্রধান প্রশিক্ষকের পদ থেকে পদত্যাগ করেন।

২০২৩ সালের জানুয়ারিতে, তিনি ভারতের মহিলা অনূর্ধ্ব- ২০ ফুটবল দলের প্রধান প্রশিক্ষক নিযুক্ত হন।

## সম্মান

### ম্যানেজার
**ভারত মহিলা**

* সাফ মহিলা চ্যাম্পিয়নশিপ : ২০১৯
* দক্ষিণ এশীয় গেমসের স্বর্ণপদক: ২০১৯

## তথ্যসূত্র

বিষয়শ্রেণী:ভারতীয় ফুটবল ম্যানেজার
বিষয়শ্রেণী:১৯৮৪-এ জন্ম
বিষয়শ্রেণী:ভারতের আন্তর্জাতিক নারী ফুটবলার
বিষয়শ্রেণী:ভারতীয় নারী ফুটবলার
বিষয়শ্রেণী:কেরলের ফুটবলার
বিষয়শ্রেণী:জীবিত ব্যক্তি
বিষয়শ্রেণী:নারী ফুটবল পার্শ্বীয় রক্ষণভাগের খেলোয়াড়
ওকয়

***ওকয়*** বা ***উকয়*** হল ফিলিপিনো খাস্তা ছাঁকা তেলে ভাজা কাটলেট জাতীয় খাবার যা আঠালো চালের বাটা, খোসাবিহীন ছোট চিংড়ি, স্প্যানিশ কালাবাজা কুমড়ো, মিষ্টি আলু, কাসাভা, মুগ ডালের স্প্রাউট, পেঁয়াজকলি, জুলিয়ান করা (বিশেষভাবে কাটা) গাজর, পেঁয়াজ এবং পেঁপে দিয়ে তৈরি হয়। এগুলি ভিনেগার -ভিত্তিক সস দিয়ে পরিবেশন করা হয়। এছাড়াও এগুলি সাদা ভাত দিয়ে বা এমনিও খাওয়া হয়। এগুলি প্রাতঃরাশ এবং জলখাবার হিসাবে জনপ্রিয়। কখনও কখনও *আচুতে* বীজ থেকে তৈরি ভোজ্য রং -এর প্রলেপ দিয়ে ওকয়কে উজ্জ্বল কমলা রঙ-এর করা হয়।

বিভিন্ন রন্ধন প্রক্রিয়ায় ব্যবহৃত উপাদান অনুসারে *ওকয়ের* অনেক বৈচিত্র্য রয়েছে। কখনো চিংড়ির বদলে ছোট মাছ বা ক্যালামারি ব্যবহার করা হয়। নিয়মিত ব্যবহার্য ময়দা, চালের আটা, ডিম এবং কর্নস্টার্চের মিশ্রণ দিয়েও *ওকয়ের* ব্যাটার তৈরি করা যেতে পারে। চিংড়িসহ বা চিংড়ি ছাড়া, ম্যাশ করা (থেঁতলানো) কালাবাজা কুমড়ো এবং মিষ্টি আলু দিয়ে তৈরি অমলেটকে উল্লেখ করতেও ওকয় কথাটি ব্যবহার হয়।

## ব্যুৎপত্তি
[থাম্ব| সান্তা রিতা, পাম্পাঙ্গার [Duman Festival|দুমান উৎসবের সময় চিংড়ি *ওকয়* বিক্রি হয়]]
ফিলিপিনো ভাষাবিদ গ্লোরিয়া চ্যান-ইয়াপের মতে, *ওকয়* নামটি এসেছে *হোক্কিয়েন* থেকে, যার অর্থ কচু থেকে তৈরি কেক আকৃতির খাবার। যাইহোক সেই খাবারটি ওকয়ের থেকে প্রকৃতিগতভাবে ভিন্ন। হোক্কিয়েন গভীর-ভাজা করা কচু এবং কিমা করা শুয়োরের মাংস থেকে তৈরি করা হয়। ফিলিপাইনের তৈরি ওকয়ে এই উপাদানগুলির কোনওটিই ব্যবহার হয়না। দুজনের একমাত্র মিল হল যে তারা উভয়েই ছাঁকা তেলে ভাজা খাবার এবং প্যানকেক আকৃতির হয়।

## বর্ণনা
সবচেয়ে মৌলিক ঐতিহ্যবাহী *ওকয়* রন্ধনপ্রনালীতে অল্প পরিমাণে *[[চটচটে চাল|গালাপং]]* (মাটির পাত্রে ভেজানো আঠালো চাল ) -এর পিটালি ব্যবহার হয় যাতে পেঁয়াজ, রসুন, লবণ এবং পেয়াজকলি দিয়ে মশলাযুক্ত করা হয়। এটির সাথে মেশানো হয় *কালাবসা* ( কালাবাজা ) কুমড়ো এবং খোসাবিহীন ছোট চিংড়ি। এই উপাদানগুলি অল্প পরিমান নিয়ে তেলে কড়া ভাজা করা হয় যতক্ষন না এগুলি সোনালি বাদামী বর্ন ধারণ করবে। বাড়তি তেল কাগজের রুমাল দিয়ে শুষে ফেলা হয়। পদটি ভাজার পর খাস্তা হয়ে ওঠে এবং এটি গরম গরম পরিবেশন করা হয়। *ওকয়* -এর জন্য প্রস্তুত বাটায় কমোতে ( মিষ্টি আলু *)* বা *কামোতেং*, কাহয় ( শিমুল আলু ) ইত্যাদি উপাদানও মেশানো যেতে পারে। এছাড়াও অন্যান্য ঐতিহ্যগত উপাদান হিসাবে মুগ ডালের অংকুর ( *টগ* ) অথবা জুলিয়েন করা (বিশেষভাবে কাটা) গাজর, পেঁয়াজ এবং সবুজ পেঁপে ব্যবহার করা যায়।  একে কখনও কখনও *আচুতে* বীজের নির্যাস দিয়ে উজ্জ্বল কমলা রঙ করা হয়। 

*ওকয়* সাধারণ জলখাবার হিসাবে বা সাদা ভাতের সাথে খাওয়া যায়। এটি সাধারণত জলখাবার হিসাবে বা প্রাতঃরাশের খাবার হিসাবে খাওয়া হয়। ঐতিহ্যগতভাবে, এটি একটি ভিনেগার -ভিত্তিক সস দিয়ে পরিবেশন করা হয়। বিভিন্ন স্থানীয় ভিনিগারযুক্ত সস যেমন, *[[Sinamak|সিনামাক]]*, (স্থানীয় *লাবুয়ো* মরিচ, আদা, রসুন, গোলমরিচ এবং পেঁয়াজের সাথে ভিনেগার মিশিয়ে তৈরি সস) বা *[[Pinakurat|পিনাকুরাত]]* (মাছ, ভিনেগার, *লাবুয়ো* মরিচ, গোলমরিচ, আদা, রসুন এবং শুকনো আম দিয়ে তৈরি) ইত্যাদির সাথে এটি পরিবেশিত হয়।  এটি কলা কেচাপ, টমেটো কেচাপ, মিষ্টি এবং টক সস, এমনকি রসুনের মেয়োনিজেও ডুবিয়ে সংরক্ষিত করা যেতে পারে।

## তথ্যসূত্র

বিষয়শ্রেণী:অমলেট
বিষয়শ্রেণী:ফিলিপিনো রন্ধনশৈলী
বিষয়শ্রেণী:ডুবোতেলে ভাজা খাবার
মীনাক্ষী আম্মা গুরুক্কল

**মীনাক্ষী আম্মা গুরুক্কল** (জন্ম ১৯৪২) হলেন একজন ভারতীয় মার্শাল শিল্পী। তিনি ভারতের কেরালার ঐতিহ্যবাহী মার্শাল আর্ট কালারিপায়াত্তুর একজন অনুশীলনকারী এবং শিক্ষক হিসাবে পরিচিত। ২০১৭ সালে, তিনি ভারতের চতুর্থ সর্বোচ্চ বেসামরিক পুরস্কার পদ্মশ্রী পেয়েছেন।

## জীবনী
থিয়া সম্প্রদায়ের মীনাক্ষী আম্মার পরিবার উত্তর কেরালার বড়করা শহর থেকে এসেছে। তিনি এমন এক সময়ে জন্মগ্রহণ করেছিলেন যখন শারীরিক শিক্ষা বাধ্যতামূলক ছিল। এলাকার সমস্ত মানুষ, লিঙ্গ নির্বিশেষে, তখন কালারি (কালারিপায়াত্তু প্রশিক্ষণ কেন্দ্র) যেতেন। আবার এলাকার সব মানুষ, লিঙ্গ নির্বিশেষে, কলেজেও যেতেন। বাবার নির্দেশে, মীনাক্ষী আম্মা কালারিপায়াত্তু অধ্যয়নের জন্য সাত বছর বয়সে রাঘবন গুরুক্কলের কালারিতে যোগ দেন।

মীনাক্ষী আম্মার *কাদাথানদান কালারি* নৃত্যাঙ্গন শুরু হয়েছিল ১৯৪৯ সালে। প্রতি বছর, ১৫০ - ১৬০ জন ছাত্র তাঁর স্কুল কাদাথানাদান কালারি সঙ্গমে মার্শাল আর্ট শিখত, সেখানে তিনি ৫৬ বছরেরও বেশি সময় ধরে প্রশিক্ষণ দিচ্ছেন।

ভি পি রাঘবন মাস্টারের প্রশিক্ষণে সাত বছর বয়সে মীনাক্ষী আম্মা  কালারিপায়াত্তু কলার পরিচয় পান। পরে তিনি ১৭ বছর বয়সে রাঘবনকে বিয়ে করেছিলেন। ২০০৭ সালে তাঁর স্বামীর মৃত্যুর পর, মীনাক্ষী আম্মা তাঁর স্বামীর দ্বারা প্রতিষ্ঠিত কাদাথানাত্তু কালারি সংগমের কার্যভার নিজের হাতে নিয়েছিলেন। তিনি লাঠি থেকে উরুমি পর্যন্ত সমস্ত অস্ত্র ব্যবহারে পারদর্শী, যা বিশেষজ্ঞদের কাছেও আয়ত্ত করা কঠিন বলে মনে হয়।

অনেক শিক্ষার্থী, যাঁদের মধ্যে বিদেশীও আছেন, কালারি পরিদর্শন করতে আসেন। সেখানে এখনও ঐতিহ্যগত মান বজায় রাখা হয়। ক্লাসের জন্য কোন পারিশ্রমিক নেওয়া হয়না, তবে কালারিতে ব্যবহৃত তেলের খরচের জন্য এবং দক্ষিণা হিসাবে টাকা গ্রহণ করা হয়।

মীনাক্ষী আম্মার পরিবারও কালারিপায়াত্তু অনুশীলন করেন। তাঁর দুই ছেলে এবং দুই মেয়েও ছয় বছর বয়স থেকেই কালারিপায়াত্তু অনুশীলন শুরু করেছিলেন। তাঁর এক ছেলেও এখন 'গুরুক্কল' (কালারিপায়াত্তু শিক্ষক)।

তিনি এখন *লুক ব্যাক* নামে একটি কালারিপায়াত্তু কেন্দ্রিক চলচ্চিত্রের কেন্দ্রীয় চরিত্রে অভিনয় করেছেন। আগামী বছরের জুনে ছবিটি মুক্তি পাওয়ার কথা রয়েছে।

## ব্যক্তিগত জীবন
পুথুপ্পানম করিম্পানাপালম থেকে প্রশিক্ষণ প্রাপ্ত তাঁর স্বামী ভি পি রাঘবন গুরুক্কল ছিলেন তাঁর প্রথম কালারিপায়াত্তু প্রশিক্ষক। দম্পতির ৪ জন সন্তান রয়েছে।

## আরও দেখুন
কোত্তাক্কল কানারন গুরুক্কল

## তথ্যসূত্র

বিষয়শ্রেণী:১৯৪১-এ জন্ম
বিষয়শ্রেণী:অন্যান্য ক্ষেত্রে পদ্মশ্রী প্রাপক
বিষয়শ্রেণী:জীবিত ব্যক্তি
বিষয়শ্রেণী:ভারতীয় নারী মার্শাল শিল্পী
কোয়েটিয়াউ আয়াম

**কোয়েটিয়াউ আয়াম** বা **কোয়েটিয়াউ আয়াম কুয়াহ** হল একটি সাধারণ চীনা-ইন্দোনেশিয়ান খাবার যা মশলাদার স্বাদযুক্ত চ্যাপ্টা আকৃতির চালের নুডুলস বা রাইস নুডলস থেকে তৈরি হয় এবং যার উপর মুরগির মাংস বা ** -এর টুকড়ো ছড়ানো থাকে। এটিকে প্রায়শই ইন্দোনেশিয়ায় জনপ্রিয় *মিয়ে আয়াম* (চিকেন নুডলস) -এর কোয়াটিয়াউ সংস্করণ হিসাবে বর্ণনা করা হয়। চীনা রন্ধনশৈলী থেকে এর উতপত্তি হয়েছে বলে জানা যায়। 

ইন্দোনেশিয়ার এই খাবারের পদটি একটি জনপ্রিয় চাইনিজ ইন্দোনেশিয়ান খাবার হিসাবে স্বীকৃত। এর সাথে বাকসো বা মিটবল(মাংসের বল) মেশানো হয়। *কোয়েটিয়াউ আয়াম* এবং *মি আয়াম*  রাস্তার পাশের *অস্থায়ী খাবারের দোকান* এবং দামী রেস্তোরাঁ সব জায়গাতে পাওয়া যায়। যেহেতু এই খাবারটি জনপ্রিয় ও *মি আয়ামের* সাথে প্রায় অভিন্ন, তাই খাবারের স্টল এবং রেস্তোরাঁ, যেগুলি *মি আইয়াম* পরিবেশন করে সেগুলিতে সাধারণত *কোয়েটিয়াউ আয়াম* এবং *বিহুন আয়ামও* পাওয়া যায়।

## প্রস্তুতি এবং পরিবেশন
কোয়েটিয়াউ আয়াম প্রস্তুত করতে প্রথমে ফ্ল্যাট রাইস নুডলস (চ্যাপ্টা চাল দিয়ে তৈরি নুডলস) জলে সিদ্ধ করা হয় এবং একটি পাত্রে রান্নার তেল, সয়া সস এবং রসুনের সাথে মিশ্রিত করা হয়। এই আঁঠালো প্রকৃতির সেদ্ধ নুডলগুলি যাতে একে অপরের সাথে আঁটকে না যায় তার জন্য এদের ভালো করে তেল মাখানো হয়, এই কাজের জন্য মুরগির চর্বি, লার্ড(ফ্যাটজাতীয় খাদ্য উপাদান) বা উদ্ভিজ্জ তেল ব্যবহার হয়। এরপর নুডলসে মেশানোর জন্য মুরগির মাংস কাটা হয়। মাংসগুলো সয়া সস এবং রসুন সহ অন্যান্য মশলা দিয়ে রান্না করা হয়। মুরগির মাংস *জামুর* ( মাশরুম ) দিয়েও রান্না করা যেতে পারে। 

সয়া সস দিয়ে রান্না করা মুরগির মাংস এবং মাশরুমের মিশ্রণটি ফ্ল্যাট রাইস নুডলসের উপর রাখা হয় এবং এর উপরে কাটা বসন্ত পেঁয়াজ (সবুজ শ্যালটস) দিয়ে সজ্জিত করা হয়। কোয়েটিয়াউ আয়াম সাধারণত একটি পৃথক মুরগির ঝোল, সেদ্ধ চীনা বাঁধাকপি, এবং ওয়ান্টন সহ পরিবেশন করা হয় । এই খাবারটি হয় শুকনো খাস্তা ভাজা হিসাবে রান্না করা হয় অথবা স্যুপ মিশিয়ে একে আর্দ্র নরম আকার দিয়ে, এর সাথে বাকসো (মিটবল) মিশ্রিত করে পরিবেশন করা হয়। যদিও চীনা রন্ধন প্রনালীতে প্রস্তুত কোয়েটিয়াউ আয়ামে শুয়োরের মাংসের চর্বি বা লার্ড ব্যবহার করা হয় কিন্তু সাধারণ ইন্দোনেশিয়ান মুসলিম গ্রাহকদের জন্য কুয়েটিয়াউ আয়ামে হালাল মুরগির চর্বি বা উদ্ভিজ্জ তেল ব্যবহার করে।

কুয়েটিয়াউ আয়ামে অতিরিক্ত উপাদানের মধ্যে *টং কে* (লবণযুক্ত সংরক্ষিত শাকসবজি), *বাওয়াং গোরেং* (ভাজা শ্যালটস বা পেঁয়াজকলি), *ডাউন বাওয়াং*, লিক(পেয়াজকলি জাতীয় সব্জী), প্যাংসিট গোরেং (ভাজা ওয়ানটন), *আকার টিমুন ক্যাবে রাভিট* (আচারযুক্ত শসা এবং স্থানীয় উতপাদিত *পাখির চোখ* মরিচ), সাম্বাল চিলি সস এবং টমেটো যোগ করা যেতে পারে। 

## তথ্যসূত্র

বিষয়শ্রেণী:ইন্দোনেশীয় রন্ধনশৈলী
বিষয়শ্রেণী:চীনা রন্ধনশৈলী
ওশেটিয়া

**ওসেটিয়া** ( /;  ; ) হল ককেশাস পর্বতমালার উভয় পাশে অবস্থিত একটি জাতিভাষাগত অঞ্চল, যা মূলত ওসেটীয় জাতির লোকদের দ্বারা অধ্যুষিত। ওসেটীয় ভাষা ইন্দো-ইউরোপীয় ভাষার পরিবারের পূর্ব ইরানী শাখার অংশ। এই অঞ্চলের উত্তর অংশটি রাশিয়ান ফেডারেশনের অন্তর্গত, যা উত্তর ওসেটিয়া-আলানিয়া প্রজাতন্ত্র নামে পরিচিত এবং বিশ্বের বেশিরভাগ দেশ ককেশাস পর্বতমালার দক্ষিণে অবস্থিত এটির দক্ষিণ অংশকে জর্জিয়ার অংশ মনে করে। তবে এই অংশটি রুশ-সমর্থিত দক্ষিণ ওসেটিয়া প্রজাতন্ত্রের *[[দে ফাক্তো|ডি ফ্যাক্টো]]* সরকারের নিয়ন্ত্রণে রয়েছে, যা কার্যত একটি স্বাধীন দেশের মতো। 

## সাম্প্রতিক ইতিহাস

* ১৭৭৪ - ওসেটীয় অঞ্চলে রুশ সাম্রাজ্যের সম্প্রসারণ।
* ১৯২২ - দক্ষিণ ওসেটীয় স্বায়ত্তশাসিত অঞ্চল সৃষ্টি।  উত্তর ওসেটিয়া রুশ সোভিয়েত যুক্তরাষ্ট্রীয় সমাজতান্ত্রিক প্রজাতন্ত্রের একটি অংশ এবং দক্ষিণ ওসেটিয়া জর্জীয় সোভিয়েত সমাজতান্ত্রিক প্রজাতন্ত্রের অংশ।
* ২০ সেপ্টেম্বর, ১৯৯০ - দক্ষিণ ওসেটিয়ার স্বাধীনতা ঘোষণা করে। প্রজাতন্ত্র অচেনা রয়ে গেছে; তবুও এটি নিজেকে জর্জিয়া থেকে বিচ্ছিন্ন করতে সক্ষম হয়। সোভিয়েত ইউনিয়নের শেষ সময়ে জর্জীয় দক্ষিণ ওসেটিয়ার প্রাক্তন স্বায়ত্তশাসিত ওব্লাস্টে ওসেটীয় ও জর্জীয়দের মধ্যে জাতিগত উত্তেজনা এবং উত্তর ওসেটিয়ার ওসেটীয় ও ইঙ্গুশের মধ্যে সহিংস সংঘর্ষ বিকশিত হয়, যাতে কয়েক শতাধিক নিহত ও আহত হয়েছিল। 

যদিও রাশিয়ার মধ্যস্থতা এবং ইউরোপীয় সহযোগিতা সংস্থার দ্বারা ১৯৯২ সালে দক্ষিণ ওসেটিয়ায় একটি যুদ্ধবিরতি কার্যকর করা হয়; তবুও জর্জীয়-ওসেটীয় সংঘর্ষ  এখনো অমীমাংসিত রয়ে গিয়েছে। যদিও জর্জিয়া সরকারের প্রস্তাবিত একটি সাম্প্রতিক শান্তি পরিকল্পনার প্রতিশ্রুতি দিয়েছে। দক্ষিণ ওসেটীয়রা বৃহৎ স্বায়ত্তশাসন ও সংঘাতের রাজনৈতিক নিষ্পত্তিতে বর্ধিত আন্তর্জাতিক সম্পৃক্ততার প্রতিশ্রুতি দেয়। ইতিমধ্যেই দক্ষিণ ওসেটীয় বিচ্ছিন্নতাবাদী কর্তৃপক্ষ উত্তর ওসেটিয়ার সাথে স্বাধীনতা বা একীকরণের দাবি করে, যে নিজেই রাশিয়ায় অবস্থিত। তবে আন্তর্জাতিক সম্প্রদায় এটি এবং আবখাজিয়াকে জর্জিয়ার একটি অংশ হিসাবে স্বীকৃতি দেয়। 

২০০৬ সালের ১২ নভেম্বর দক্ষিণ ওসেটীয়রা ( যাদের অধিকাংশ জাতিগত ওসেটীয় ) জর্জিয়া থেকে এই অঞ্চলের স্বাধীনতা সংক্রান্ত একটি গণভোটে  ভোট দেওয়ার জন্য নির্বাচনে গিয়েছিল।  ফলাফলটি স্বাধীনতার পক্ষে "হ্যাঁ" ছিল। এ অঞ্চলের ৭০,০০০ জন লোকের মধ্যে যারা সেই সময়ে ভোট দেওয়ার যোগ্য ছিল তাদের থেকে ৯৫% এর উপরে ভোটার ছিল৷  তখন এডুয়ার্ড কোকোইটির একটি নতুন মেয়াদের পক্ষে একটি ভোটও ছিল, যিনি সেই সময়ে ডি ফ্যাক্টো স্টেটের প্রেসিডেন্ট ছিলেন।

রুশ ফেডারেশনে যোগদান ও উত্তর ওসেটিয়ার সাথে একত্রিত হওয়ার জন্য দক্ষিণ ওসেটিয়া থেকে প্রস্তাব এসেছে। 
## তথ্যসূত্র

বিষয়শ্রেণী:ককেশাস
বিষয়শ্রেণী:বিভাজিত অঞ্চল
বিষয়শ্রেণী:জর্জিয়া (রাষ্ট্র)-এর ভূগোল
বিষয়শ্রেণী:রাশিয়ার ভূগোল
বিষয়শ্রেণী:ঐতিহাসিক অঞ্চল
পিতি মার্তিনেস

**গনসালো নিকোলাস মার্তিনেস** (; জন্ম: ১৩ জুন ১৯৯৩; **পিতি মার্তিনেস** নামে সুপরিচিত) হলেন একজন আর্জেন্টিনীয় পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল নাসর এবং আর্জেন্টিনা জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন।

মার্তিনেস ২০১৮ সালে আর্জেন্টিনার হয়ে আন্তর্জাতিক পর্যায়ে অভিষেক করেছেন; আর্জেন্টিনার জার্সি গায়ে তিনি এপর্যন্ত ৩ ম্যাচে ১টি গোল করেছেন।

## প্রারম্ভিক জীবন
গনসালো নিকোলাস মার্তিনেস ১৯৯৩ সালের ১৩ই জুন তারিখে আর্জেন্টিনার মেন্দোসা প্রদেশে জন্মগ্রহণ করেছেন এবং সেখানেই তার শৈশব অতিবাহিত করেছেন।

## পরিসংখ্যান
### আন্তর্জাতিক

## তথ্যসূত্র

## বহিঃসংযোগ

* 
* 
* 
* 
* 
* 
* 
* 

বিষয়শ্রেণী:১৯৯৩-এ জন্ম
বিষয়শ্রেণী:জীবিত ব্যক্তি
বিষয়শ্রেণী:আল নাসর ফুটবল ক্লাবের খেলোয়াড়
বিষয়শ্রেণী:সৌদি পেশাদার লিগের খেলোয়াড়
বিষয়শ্রেণী:আর্জেন্টিনার আন্তর্জাতিক ফুটবলার
বিষয়শ্রেণী:আর্জেন্টিনীয় প্রথম বিভাগের খেলোয়াড়
বিষয়শ্রেণী:মেজর লিগ সকারের খেলোয়াড়
বিষয়শ্রেণী:ক্লাব আতলেতিকো রিভার প্লেতের ফুটবলার
বিষয়শ্রেণী:আর্জেন্টিনীয় পুরুষ ফুটবলার
বিষয়শ্রেণী:পুরুষ ফুটবল মধ্যমাঠের খেলোয়াড়
বিষয়শ্রেণী:ক্লাব আতলেতিকো উরাকানের ফুটবলার
বিষয়শ্রেণী:মেন্দোসা প্রদেশের ফুটবলার
বিষয়শ্রেণী:আর্জেন্টিনীয় প্রবাসী পুরুষ ফুটবলার
বিষয়শ্রেণী:২১শ শতাব্দীর আর্জেন্টিনীয় পুরুষ ক্রীড়াবিদ
গ্রিদা নাচ

ভারতের কয়েকটি গ্রামে **গ্রিদা নৃত্য** পরিবেশিত হয়।

যখন রবি শস্য প্রস্তুত হয়, গ্রামবাসীরা একত্রিত হয় এবং তাদের কঠোর পরিশ্রম উদযাপন করতে গ্রিদা নৃত্য পরিবেশন করে, অনুষ্ঠানটি সকাল থেকে সন্ধ্যা পর্যন্ত চলতে থাকে।

গ্রিদা নৃত্য ভারতের মধ্যপ্রদেশ জেলার লোকসংস্কৃতির অন্তর্ভুক্ত একটি লোকনৃত্য।

## ইতিহাস
এই নৃত্যশৈলীর উৎপত্তি সম্বন্ধে একমাত্র তথ্য পাওয়া যায় যে, মধ্যপ্রদেশ রাজ্যে রবি শস্যের ফসল কাটার ঋতু (অর্থাৎ শীতকালে) উদযাপন করার জন্য এই নৃত্যশৈলীর উদ্ভব হয়েছিল।

## গ্রিদা নৃত্যের পরিধান
যেহেতু এই লোকনৃত্যটি পুরুষ এবং মহিলা উভয়ের দ্বারাই পরিবেশিত হয়, তাই পরিধানের পোশাক লিঙ্গ অনুসারে পরিবর্তিত হয়।

পুরুষ নর্তকরা তাদের মস্তকে ময়ূরের পালক এবং অন্যান্য অলঙ্কার দিয়ে সজ্জিত পাগড়ি ধারণ করেন। পাগড়িটি হয় মসলিন অথবা সিল্ক দিয়ে তৈরি হয়। সিল্কের পাগড়ি একটি বিশেষ অনুষ্ঠানের একটি অংশ, সাধারন গ্রিদা পরিবেশনে তারা এগুলি পরিধান করেন না। তাদের পরনে হাঁটু পর্যন্ত ধুতি এবং একটি শার্ট থাকে। পুরুষ নৃত্যশিল্পীরাও ঐতিহ্যবাহী গয়না পরেন। তারা রৌপ্য বা সোনার তৈরি চুড়ি, গলার হার এবং নুপুর পরেন। এছাড়াও, পুরুষ অভিনয়কারীর ডান হাতে একটি বস্তু এবং বাম হাতে একটি রুমাল বা ময়ূরের পালক থাকে।

মহিলা নর্তকীরা একটি হাঁটুর দৈর্ঘ্যের শাড়ি পরেন এবং তাদের চুল পাম এবং অন্যান্য পাতা দিয়ে সজ্জিত থাকে। এর সাথে তারা বিভিন্ন অলঙ্কার পরেন; যেমন গলায় রৌপ্য নির্মিত হার, সোনা বা প্রবাল দিয়ে বানানো গয়না, "হাঁসুলি" নামক একটি রূপার অলঙ্কার, রূপার কানের দুল, রূপার চুড়ি, পায়ের নুপুর এবং "বহুন্তা" নামে পরিচিত একটি বাজুবন্ধ। মহিলা অভিনয়শিল্পীর ডান হাতে একটি থিস্কি বা একটি তালি এবং বাম হাতে রঙিন রুমাল ধরা থাকেন।

## নৃত্য পরিবেশনা
গ্রিদা নৃত্য পরিবেশনা তিনটি পর্বে বিভক্ত,

*সেলা- এই পর্বে ধীর এবং সংযত পদচালনার মাধ্যমে নৃত্য পরিবেশিত হয়।
*সেললারকি- এই পর্বে পদচালনা তুলনামূলকভাবে দ্রুত এবং সংক্ষিপ্ত হয়।
*সেলভাদোনি- এই ধাপে নৃত্যশিল্পীদের পায়ের কাজ অত্যন্ত দ্রুত ও বাঁধাবিহীন হয় এবং নৃত্য পরিবেশন করার সময় তাদের পুরো শরীর গতিশীল হয়।

গ্রিদার তৃতীয় পর্বে নর্তক ও নর্তকীরা উদ্যমী হয়ে ওঠে এবং তারা শক্তিশালী পা ও হাতের নড়াচড়া দিয়ে নাচ শুরু করে।

## তথ্যসূত্র

বিষয়শ্রেণী:মধ্যপ্রদেশের সংস্কৃতি
বিষয়শ্রেণী:ভারতের নৃত্য
বিষয়শ্রেণী:অপর্যালোচিত অনুবাদসহ পাতা
কেশরি বাথ

**কেশরী বাথ** (    ) একটি ভারতীয় মিষ্টান্ন যা সারা দেশে প্রচলিত। এর প্রস্তুতির জন্য ব্যবহৃত ধ্রুপদী উপাদানগুলি হল সুজি, চিনি, ঘি (সাধারণত), জল এবং দুধ। উত্তর ভারতের কিছু অংশে মিষ্টিটি সাধারণভাবে জোনাডুলা হালওয়া নামে পরিচিত।

*কেশরী বাথের* সুনির্দিষ্ট রন্ধন প্রক্রিয়া তার উপাদানের প্রাপ্যতার উপর নির্ভর করে আঞ্চলিকভাবে পরিবর্তিত হয়। এই মিষ্টান্নটি প্রধানত আনারস, কলা, আম, নারকেল, বা ভাত দিয়ে প্রস্তুত করা যেতে পারে।

দাবি করা হয়েছে যে খাদ্যটির উৎপত্তিস্থল কর্ণাটক, তামিলনাড়ু এবং দক্ষিণ ভারতের অন্যান্য অঞ্চল। এই খাবারটি কর্ণাটকের পাশাপাশি দক্ষিণ ভারতের একাধিক অঞ্চলের রন্ধনশৈলীতে অন্তর্ভুক্ত। সাধারণত উগাদির মতো উৎসবের সময় এটি একটি জনপ্রিয় খাবার হিসাবে প্রস্তুত করা হয়। একাধিক ভারতীয় ভাষায় *কেশরি* শব্দটির মাধ্যমে জাফরানকে বোঝানো হয়। জাফরান ব্যবহারের ফলে খাবারে রান্নার পর একটি কমলা-হলুদ-রঙের আভা থাকে।  যদিও এটি একটি মিষ্টি খাবার, অন্ধ্রপ্রদেশ, কর্ণাটক, কেরালা এবং তামিলনাড়ুতে, এটি শুধুমাত্র একটি মিষ্টান্ন পদ হিসেবে নয়, বরঞ্চ প্রাতঃরাশের জন্যও প্রস্তুত করা হয়। এটি *উপ্পিট্টু* বা *খারা ভাতের* সাথেও পরিবেশন করা হয় এবং এই উভয় খাবারকে জনপ্রিয়ভাবে "চৌ চৌ ভাত " বলা হয়।

উত্তর ভারতে, এটি একটি মিষ্টান্ন পদ হিসাবে এটি পরিবেশন করা হয়। এটি *শিরা* বা *[[সুজির হালুয়া|সুজি হালুয়ার]]* সমতুল্য। কর্ণাটকের প্রকৃত ঐতিহ্যবাহী কেশরী বাথের রন্ধনপ্রনালীর বিপরীতে এই খাবার অনেক সরল কারন এতে সামান্য ঘি ব্যবহার হয় এবং কোন রঙ বা জাফরান ব্যবহার হয়না। সাধারণত মারাঠি/হিন্দিতে *শিরা*, মালয়ালম, তেলুগু এবং তামিল ভাষায় *রাভা কেসারি* এবং উত্তর ভারত ও বাংলাদেশে *সুজি হালওয়া* নামে পরিচিত খাবারগুলি কেশরি ভাতের সমতুল্য।

## ইতিহাস
চালুক্য রাজা সোমেশ্বর তৃতীয়ের দ্বাদশ শতাব্দীর রচনা মনসোল্লাসায় এই মিষ্টান্ন পদটিকে *শালি-আন্না* হিসাবে তালিকাভুক্ত করা হয়েছে। 
চিত্র:Chow chow bath ( khara bath & kesari bath ).jpg|alt=Chow chow bath, a common breakfast in Karnataka, consists of one serving of the spicy khara bat and another of a sweet kesari bath.|চৌ চৌ ভাত, কর্ণাটকের একটি সাধারণ প্রাতঃরাশ, যার মধ্যে একটি মশলাদার খারা ভাত এবং কেশরি ভাত থাকে।
চিত্র:Kesari Bath (5832083727).jpg|alt=Kesari bath is traditionally served on a banana leaf in Southern India.|কেশরি ভাত ঐতিহ্যগতভাবে দক্ষিণ ভারতে কলার পাতায় পরিবেশন করা হয়।
চিত্র:Kesari Bhath.jpg|alt=Typical Karnataka style lemon coloured Kesari bhath with cashew nuts|সাধারণ কর্ণাটক স্টাইলে কাজুবাদাম দিয়ে লেবু রঙের কেশরি ভাত


## তথ্যসূত্র

বিষয়শ্রেণী:ভারতীয় মিষ্টান্ন
সড়ক দ্বীপ

**সড়ক দ্বীপ** (ইংরেজি ট্রাফিক আইল্যান্ড Traffic island) বলতে কোনও সড়কের উপরে অবস্থিত রঙ দ্বারা অঙ্কিত কোনও নকশা কিংবা বাস্তবিক কঠিন কোনও বস্তুকে বোঝায়, যেটি সড়কের যানচলাচলের প্রবাহ নিয়ন্ত্রণ করে। দুইটি সড়ক একে অপরের সাথে সূক্ষ্মকোণে ছেদ করলে তাদের মধ্যে সরু ত্রিভুজাকৃতি ফালির মতো সড়ক দ্বীপ থাকতে পারে। যদি সড়ক দ্বীপটিকে কেবলমাত্র দাগ টেনে নির্দেশ করা হয় এবং কোনও উঁচু বাধা ব্যবহার করা হয় না, তখন সেটিকে **রঙকৃত দ্বীপ** কিংবা **ভূতুড়ে দ্বীপ** (যুক্তরাজ্যের পরিভাষা গোস্ট আইল্যান্ড Ghost island) বলে। সড়ক দ্বীপগুলি মোটরযানগুলির গতি কমিয়ে আনতে অথবা সড়ক পারাপারকারী পথচারীদের জন্য সড়কের মাঝখানে একটি আশ্রয়স্থল হিসেবে কাজ করতে পারে।

যখন সড়ক দ্বীপগুলি অনেক দীর্ঘ হয়, তখন সেগুলিকে সড়কবিভাজক দ্বীপ (ট্রাফিক মিডিয়ান বা সংক্ষেপে মিডিয়ান) বলে। সড়ক বিভাজক দ্বীপগুলি মূলত সড়কের মধ্যরেখা বরাবর অবস্থিত জমির ফালি, যেগুলি অনেক বেশি দূরত্ব ধরে সড়কের বিভাজক হিসেবে কাজ করে।

কিছু কিছু সড়ক দ্বীপ পথচারীদের জন্য আশ্রয় দ্বীপ (ইংরেজিতে রেফিউজ আইল্যান্ড refuge island) হিসেবে কাজ করতে পারে। সড়ক দ্বীপগুলিকে প্রায়শই ছোট সড়কগুলিতে আংশিকভাবে কানা (blind) সড়ক সংযোগস্থলে বসানো হয়, যাতে মোটরগাড়িগুলি হঠাৎ করে মোড় নিয়ে দুর্ঘটনার জন্ম দিতে না পারে; এছাড়া নিরাপদ যানচলাচল বা যানচলাচল প্রশমন করতেও এগুলি ব্যবহৃত হতে পারে।

## আরও দেখুন
* সড়ক চক্রপথ
* আশ্রয় দ্বীপ 
* সড়ক বিভাজক দ্বীপ 

## তথ্যসূত্র

## বহিঃসংযোগ

বিষয়শ্রেণী:সড়ক অবকাঠামো
গুজরাতি চলচ্চিত্র

**গুজরাতি চলচ্চিত্র** হল গুজরাতি ভাষার চলচ্চিত্র শিল্প। এটি ভারতীয় চলচ্চিত্রের প্রধান আঞ্চলিক ও স্থানীয় চলচ্চিত্র শিল্পগুলির মধ্যে একটি, এটি সূচনাকাল থেকে আজ পর্যন্ত এক হাজারেরও বেশি চলচ্চিত্র তৈরি করেছে।

নীরব চলচ্চিত্রের যুগে, শিল্পের অনেক ব্যক্তি গুজরাতি ছিলেন। ভাষা-সম্পর্কিত সবাক চলচ্চিত্র শিল্পটি ১৯৩২ সালের দিকে শুরু হয়েছিল, যখন প্রথম গুজরাটি সবাক চলচ্চিত্র *নরসিংহ মেহতা* মুক্তি লাভ করেছিল। ১৯৪৭ সালে, ভারতের স্বাধীনতার আগ পর্যন্ত মাত্র বারোটি গুজরাতি চলচ্চিত্র বা ছায়াছবি নির্মিত হয়েছিল। সাধু, সতী বা ডাকাতের গল্পের পাশাপাশি পৌরাণিক কাহিনী ও লোককাহিনীকে কেন্দ্র করে ১৯৪০-এর দশকে চলচ্চিত্র নির্মাণে একটি উত্থান ঘটেছিল। উত্থানটি ১৯৫০–১৯৬০-এর দশকে সাহিত্যকর্মের উপর চলচ্চিত্র নির্মাণের সঙ্গে অব্যাহত ছিল। গুজরাত সরকার ১৯৭০-এর দশকে কর ছাড় ও ভর্তুকি ঘোষণা করে, যার ফলে চলচ্চিত্রের সংখ্যা বৃদ্ধি পায়, কিন্তু গুণমান হ্রাস পায়।

১৯৬০-১৯৮০-এর দশকে উন্নতি লাভ করার পর, শিল্পটি ২০০০-এর মধ্যে হ্রাস পেয়েছিল যখন নতুন চলচ্চিত্রের সংখ্যা ২০ টির নিচে নেমে আসে। গুজরাত রাজ্য সরকার ২০০৫ সালে আবার কর ছাড় ঘোষণা করেছিল, যা ২০১৭ সাল পর্যন্ত স্থায়ী হয়েছিল। শিল্পটি প্রথমে গ্রামীণ চাহিদার কারণে এবং পরে চলচ্চিত্রে নতুন প্রযুক্তি ও শহুরে বিষয়ের প্রবাহের কারণে ২০১০-এর দশকে আংশিকভাবে পুনরুজ্জীবিত হয়েছে। রাজ্য সরকার ২০১৬ সালে প্রণোদনার নীতি ঘোষণা করেছিল।

## ব্যুৎপত্তি
গুজরাতি চলচ্চিত্র শিল্পের জন্য ঢোলিউড ডাকনামটি মুম্বই (তখন বোম্বে বলা হত) ভিত্তিক হিন্দি ভাষার চলচ্চিত্র শিল্পের জন্য ব্যবহৃত *[[হিন্দি চলচ্চিত্র|বলিউড]]* ডাকনাম থেকে অনুপ্রাণিত। *ঢোলিউড* শব্দের অন্তর্গত "ঢোল" শব্দাংশটি একটি ধরনের দ্বি-মাথাযুক্ত ড্রামের প্রচুর ব্যবহারের কারণে এসেছে। এটিকে *গলিউড* হিসেবেও উল্লেখ করা হয়, এটি গুজরাত ও বলিউড থেকে উদ্ভূত একটি কৃত্রিম শব্দ। 

## টীকা

## তথ্যসূত্র

## বহিঃসংযোগ
* আইএমডিবি-তে গুজরাতি চলচ্চিত্র

বিষয়শ্রেণী:গুজরাতি চলচ্চিত্র অভিনেত্রী
বিষয়শ্রেণী:গুজরাতি সংস্কৃতি
বিষয়শ্রেণী:ভারতীয় চলচ্চিত্র শিল্প
কল্পনা দেবী থৌদাম

থাম্ব|কল্পনা দেবী থৌদাম
**কল্পনা দেবী থৌদাম** (জন্ম ২৪শে ডিসেম্বর ১৯৮৯) একজন ভারতীয় জুডোকা। তিনি মনিপুরের পূর্ব ইম্ফলে জন্মগ্রহণ করেন। তিনি স্কটল্যান্ডের গ্লাসগোতে ২০১৪ সালের কমনওয়েলথ গেমসে মহিলাদের ৫২ কেজি ওজন শ্রেণিতে ব্রোঞ্জ পদক জিতেছিলেন।

## ক্রীড়া জীবন
জুডোকা হিসাবে তাঁর খেলোয়াড় জীবনে, থৌদাম ১৯৯৮ সালে গুয়াহাটিতে সাব-জুনিয়র জাতীয় চ্যাম্পিয়নশিপে রৌপ্য জিতেছিলেন। তারপরে তিনি জুনিয়র জাতীয় চ্যাম্পিয়নশিপে চারটি স্বর্ণ এবং জুনিয়র এশিয়ান জুডো চ্যাম্পিয়নশিপে একটি স্বর্ণ জিতেছিলেন। ২০০৭ সালে, তিনি হায়দ্রাবাদে অনুষ্ঠিত এশিয়ান অনূর্দ্ধ- ২০ বিভাগের চ্যাম্পিয়নশিপে দ্বিতীয় স্থান অধিকার করেন। ২০১০ সালে, তিনি তাশখন্দে আন্তর্জাতিক জুডো ফেডারেশন বিশ্বকাপে একটি ব্রোঞ্জ জিতেছিলেন। একই বছরে, তিনি সিঙ্গাপুরে কমনওয়েলথ জুডো চ্যাম্পিয়নশিপে স্বর্ণপদক জিতেছিলেন। ২০১৩ সালে, উজবেকিস্তানের তাশখন্দে আইজেএফ গ্র্যান্ড প্রিক্সে প্রথম ভারতীয় হিসেবে তিনি একটি পদক জেতেন, তিনি একটি ব্রোঞ্জ পদক জিতেছিলেন। তিনি উজবেকিস্তানের জারিফা সুলতানাভাকে পরাজিত করেন, কিন্তু ইসরায়েলের গিলি কোহেনের কাছে হেরে যান। রেপেচেজ রাউন্ডে (প্রি-কোয়ার্টার ফাইনালে বা পরবর্তী পর্যায়ে হেরে যাওয়া খেলোয়াড় ব্রোঞ্জ পদকের জন্য লড়াই করার সুযোগ পান) তিনি ব্রাজিলের রাকেল সিলভাকে পরাজিত করেন। পেশাগত জীবনে, তিনি ইন্দো-তিব্বত সীমান্ত পুলিশের হেড কনস্টেবল হিসেবে দায়িত্ব পালন করেছেন।

২০১৪ কমনওয়েলথ গেমসে, তিনি ৫২ কেজি ওজন শ্রেণিতে ব্রোঞ্জ জিতেছিলেন। তিনি যথাক্রমে চেন্নাই ও জম্মুতে অনুষ্ঠিত ২০১৭ এবং ২০১৮ সালে ভারতীয় চ্যাম্পিয়নশিপে স্বর্ণপদক জিতেছেন।

## তথ্যসূত্র

## বহিঃসংযোগ

বিষয়শ্রেণী:এশিয়ান গেমসে ভারতের প্রতিযোগী
বিষয়শ্রেণী:২১শ শতাব্দীর ভারতীয় ব্যক্তি
বিষয়শ্রেণী:২১শ শতাব্দীর ভারতীয় নারী
বিষয়শ্রেণী:ভারতীয় নারী মার্শাল শিল্পী
বিষয়শ্রেণী:২০১৪ কমনওয়েলথ গেমসে জুডোকা
বিষয়শ্রেণী:কমনওয়েলথ গেমসে ব্রোঞ্জপদক বিজয়ী ভারতীয়
বিষয়শ্রেণী:১৯৮৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:উইকিউপাত্ত থেকে উপাত্তসহ ক্রীড়া সংযোগ ব্যবহার করা নিবন্ধ
বিষয়শ্রেণী:ভারতীয় নারী জুডোকা
বিষয়শ্রেণী:মণিপুরের নারী ক্রীড়াবিদ
বিষয়শ্রেণী:২০১৪ কমনওয়েলথ গেমসে পদকপ্রাপ্ত
বিষয়শ্রেণী:২১শ শতাব্দীর ভারতীয় নারী ক্রীড়াবিদ
টম ইয়াম

থাম্ব|আস্তো এক চিংড়ি মাছ সহ একবাটি টম ইয়াম
**টম ইয়াম** হল এক ধরনের গরম এবং টক স্বাদের থাই স্যুপ বা ঝোলজাতীয় খাবার। থাই শব্দ 'টম ইয়াম' এর আক্ষরিক অর্থ 'গরম এবং টক স্যুপ'। এই স্যুপ সাধারণত চিংড়ি মাছ দিয়ে রান্না করা হয়। 

*টম ইয়াম* শব্দ দুটি থাই শব্দ থেকে উদ্ভূত। *টম*  কথার অর্থ হল কোনো কিছুকে আগুনের আঁচে ফোটানো বা সেদ্ধ করা এবং *ইয়াম* মানে হল মেশানো। টম ইয়ামকে তার গরম এবং টক স্বাদ দ্বারা চিহ্নিত করা হয়। স্বাদ আনতে সুগন্ধি মশলা এবং ভেষজ খাদ্য উপাদান ঝোলের মধ্যে মেশানো হয়। এই স্যুপটি লেমনগ্রাস, কাফির লেবুর পাতা, গালাঙ্গাল, লেবুর রস, মাছ থেকে তৈরি সস এবং চূর্ণ লাল মরিচের মতো তাজা উপাদান দিয়েও তৈরি করা হয়। টম ইয়াম একটি কার্যকরী খাদ্য এবং একটি প্রাকৃতিক অ্যান্টিমাইক্রোবিয়াল হিসাবে গৃহীত হয়েছে কারণ এতে কাফির কেবুর পাতা এবং লাল মরিচের মতো প্রাকৃতিক খাদ্য উপাদান ব্যবহার হয়।

বেশিরভাগ বাণিজ্যিক *টম ইয়াম* ভেষজ উপাদান গুঁড়ো করে তৈরি করা হয় এবং তেলে ভেজে, নেড়ে ও তারপরে সিজনিং (স্বাদের জন্য কোনো খাবারে বিভিন্ন মশলা মেশানো) এবং অন্যান্য সংরক্ষণকারী খাদ্য উপাদান (যেমন: ভিনেগার) যোগ করে প্রস্তুত করা হয়। এই বাণিজ্যিক টম ইয়াম বোতলে ভরে বা প্যাকেজে বিশ্বজুড়ে বিক্রি করা হয়। টম ইয়ামে স্বাদ আনতে তাজা ভেষজ উপাদানের সাথে সাথে বিভিন্ন খাদ্য উপাদানের পেস্ট ব্যবহার হয়। এই বিবিধ খাদ্য উপাদানের ব্যবহার অনুযায়ী টম ইয়ামের প্রকৃতি ও স্বাদে ভিন্ন বৈশিষ্ট্য থাকতে পারে। স্যুপে প্রায়ই চিংড়ি, মুরগি বা শুকরের মাংসের মতো আমিষ উপাদান মেশানো হয়।

## প্রস্তুতি
টম ইয়ামের স্বাদ সাধারনত টক এবং মশলাদার হয়, যা রান্নায় ব্যবহৃত উপাদানের উপর স্বাদ নির্ভর করে। *ন্যাম প্রিক পাও* নামে একটি স্থানীয় খাদ্য উপাদানের পেস্ট এই স্যুপের বিশিষ্ট স্বাদের ভিত্তি হিসাবে প্রস্তুত করা হয়। এই পেস্টের মধ্যে জল, ভেষজ উপাদান এবং মাংস যোগ করা হয়। *ন্যাম প্রিক পাও* পেস্টটি ভাজা মরিচ, শ্যালট(পেঁয়াজকলি) এবং রসুন দিয়েও তৈরি করা হয়। উপাদানগুলি কাঠকয়লার আগুনে ভালভাবে ঝলসানো হয়।

টম ইয়ামের মূল উপাদান হল চিংড়ি বা শুয়োরের মাংস। সবচেয়ে জনপ্রিয় টম ইয়াম নদীর চিংড়ি থেকে প্রস্তুত হয় যাকে *টম ইয়াম গুং* বলা হয়।

টম ইয়ামের অপরিহার্য ভেষজ উপাদানগুলির মধ্যে রয়েছে লেমনগ্রাস পাতা, গালাঙ্গাল এবং কাফির লেবুর পাতা। অন্যান্য গুরুত্বপূর্ণ উপাদানগুলির মধ্যে রয়েছে থাই মরিচ, মাশরুম, ধনে পাতা (সিলান্ট্রো), টমেটো, মিষ্টি সাদা পেঁয়াজ, চুনের রস, চিনি এবং মাছের সস। টম ইয়াম খুং নামক টম ইয়ামের প্রকরনটি হল নারকেল দুধ বা বাষ্পীভূত দুধের একটি প্রকার।

## তথ্যসূত্র

বিষয়শ্রেণী:জাতীয় পদ
বিষয়শ্রেণী:এইচঅডিওর মাইক্রোবিন্যাসের সাথে নিবন্ধসমূহ
বীরেন্দার শর্মা

**বীরেন্দার শর্মা** (জন্ম ১১ সেপ্টেম্বর ১৯৭১) একজন ভারতীয় প্রাক্তন ক্রিকেটার ।  তিনি ১৯৯০ থেকে ২০০৬ এর মধ্যে হিমাচল প্রদেশের হয়ে পঞ্চাশটি প্রথম-শ্রেণীর এবং চল্লিশটি লিস্ট এ ম্যাচ খেলেছেন। তিনি এখন একজন আম্পায়ার। শর্মা ২৯ সেপ্টেম্বর ২০১৫ তারিখে সফরকারী দক্ষিণ আফ্রিকার সাথে ভারত এ দলের মধ্যকার টি-টোয়েন্টি সফর ম্যাচে আম্পায়ার হিসেবে দায়িত্ব পালন করেন। 

নভেম্বর ২০১৬-এ মুম্বাই এবং উত্তরপ্রদেশের মধ্যে রনজি ট্রফির খেলা চলাকালীন, শর্মাকে ২য় দিনে উভয় প্রান্তে দাঁড়াতে বাধ্য করা হয়েছিল, যখন অন্য আম্পায়ার স্যাম নোগাজস্কি খাদ্যে বিষক্রিয়ায় অসুস্থ হয়ে পড়েছিলেন।

মার্চ ২০১৭ সালে, তিনি ২০১৬-১৭ বিজয় হাজারে ট্রফির ফাইনালে আম্পায়ারের দায়িত্ব পালন করেন।  ১০ জানুয়ারী ২০২০-এ, তিনি ভারত ও শ্রীলঙ্কার মধ্যকার খেলায় আম্পায়ার হিসাবে টি-টোয়েন্টি আন্তর্জাতিক (টি২০আই) অভিষেক হয়। এক সপ্তাহ পরে, ১৭ জানুয়ারী ২০২০-এ, তিনি তার প্রথম একদিনের আন্তর্জাতিক (ওডিআই) ম্যাচে দাঁড়িয়েছিলেন, ভারত এবং অস্ট্রেলিয়ার মধ্যকার খেলায়।

২০২১ সালের জানুয়ারীতে, আন্তর্জাতিক ক্রিকেট কাউন্সিল (আইসিসি) তাকে ভারত এবং ইংল্যান্ডের মধ্যে দ্বিতীয় টেস্ট ম্যাচের জন্য মাঠের আম্পায়ারদের একজন হিসাবে মনোনীত করেছিল।  ১৩ ফেব্রুয়ারী ২০২১-এ, তিনি ভারত এবং ইংল্যান্ডের মধ্যে অনফিল্ড আম্পায়ার হিসাবে তার প্রথম টেস্টে দাঁড়িয়েছিলেন। 

২০২৩ সালের জানুয়ারীতে, তাকে ২০২৩ আইসিসি অনূর্ধ্ব-১৯ মহিলা টি-টোয়েন্টি বিশ্বকাপের জন্য মাঠের একজন আম্পায়ার হিসাবে মনোনীত করা হয়।  

## আরো দেখুন

* টেস্ট ক্রিকেট আম্পায়ারদের তালিকা
* একদিনের আন্তর্জাতিক ক্রিকেট আম্পায়ারদের তালিকা
* টুয়েন্টি২০ আন্তর্জাতিক ক্রিকেট আম্পায়ারদের তালিকা

## তথ্যসূত্র

## বহিঃসংযোগ

* 

বিষয়শ্রেণী:হিমাচল প্রদেশের ক্রিকেটার
বিষয়শ্রেণী:ভারতীয় টি২০ আই ক্রিকেট আম্পায়ার
বিষয়শ্রেণী:ভারতীয় ওডিআই ক্রিকেট আম্পায়ার
বিষয়শ্রেণী:ভারতীয় টেস্ট ক্রিকেট আম্পায়ার
বিষয়শ্রেণী:ভারতীয় ক্রিকেট আম্পায়ার
বিষয়শ্রেণী:ভারতীয় ক্রিকেটার
বিষয়শ্রেণী:জীবিত ব্যক্তি
বিষয়শ্রেণী:১৯৭১-এ জন্ম
ইঙ্গুশ জাতি

**ইঙ্গুশ জাতি** ( ইঙ্গুশ: ГIалгIай )–যা ঐতিহাসিকভাবে দুর্দজুক, গ্লিগভি ও কিস্ট নামেও পরিচিত–হল একটি নাখ জনগোষ্ঠীভুক্ত একটি জাতি-গোষ্ঠী, যারা প্রধানত মধ্য ককেশাসের ইঙ্গুশেটিয়া প্রজাতন্ত্রে বসবাস করে। ইঙ্গুশেতিয়া হলো রুশ ফেডারেশনের একটি ফেডারেল প্রজাতন্ত্র। ইঙ্গুশরা প্রধানত সুন্নি মুসলমান ও ইঙ্গুশ ভাষায় কথা বলে।

## তথ্যসূত্র

বিষয়শ্রেণী:ককেশাস মানুষ
বিষয়শ্রেণী:রাশিয়ার জাতিগোষ্ঠী
বিষয়শ্রেণী:কাজাখস্তানের জাতিগোষ্ঠী
বিষয়শ্রেণী:তুরস্কের জাতিগোষ্ঠী
বিষয়শ্রেণী:ইরাকের জাতিগোষ্ঠী